als_Latn dik_Latn sag_Latn
ONM duhet të paraqesë listat dhe vlerësimet e saj për kandidatët që do bëjnë vettingun brenda ditës së nesërme, ndërkohë që deri të hënën duhet të ngrihet komisioni ad hoc. Kreu i ONM Calavera dhe ministri i drejtësisë ,Vasili debatojnë në distancë
Nga Fejzi Braushi
Fillimi i javës së ardhshme do të jetë prova nëse forcat politike në vend dhe faktori ndërkombëtar do arrijnë t’i japin zgjidhje ngërçit politik për të zhbllokuar së paku Reformën në Drejtësi dhe në mënyrë konkrete procesin e vettingut.
Kjo pasi të hënën e ardhshme, në datë 6 mars Kuvendi duhet të ketë ngritur komisionin ad hoc me gjashtë anëtarë, të ndarë në mënyrë të barabartë midis shumicës dhe pakicës parlamentare, ndërkohë që ONM duhet brenda ditës së nesërme t’i ketë dorëzuar Avokatit të Popullit listat me kandidatët që plotësojnë ose jo kriteret ligjore dhe morale për të vijuar garën për të qenë pjesë e institucioneve të vettingut.
Situatë që ka shumë pak mundësi të zgjidhet, kjo pasi opozita është shprehur e vendosur që të mos kthehet në parlament për të ushtruar të drejtën për të propozuar anëtarët e vet në këtë komision.
Nga ana tjetër, delegacioni i Bashkimit Europian në vendin tonë, pavarësisht se nuk etiketoi emra të veçantë, ka denoncuar se një pjesë e politikës dhe medias të angazhuar në një fushatë për të delegjitimuar vettingun.
Ndërsa drejtuesja e ONM-së në vendin tonë, i ka kthyer po gjatë ditës së djeshme përgjigje shqetësimeve të ngritura nga ministri i Drejtësisë, Petrit Vasili, mbi rolin e Bordit të ONM-së, i cili sipas saj nuk duhet të përbëjë shqetësim për askënd, pasi ai do ketë thjesht një rol monitorues dhe jo ekzekutiv.
Letra
Por krahas debatit mes PD-së dhe PS-së për fatin e vettingut, duket se ekziston dhe një debat tjetër, ai mes LSI-së nga njëra anë dhe ONM-së dhe qeverisë në anën tjetër.
Shkak është bërë pikërisht ngritja e Bordit të Monitorimit, që do të funksionojë si një strukturë konsultative dhe koordinuese e ONM-së.
Shqetësimeve të ngritura në vazhdimësi nga ministri i Drejtësisë Petrit Vasili lidhur me këtë Bord i është përgjigjur dje vetë drejtuesja e ONM-së, Genoveva Ruiz Calavera, e cila me anë të një letre të hapur thekson se ky operacion ka natyrë të pastër administrative.
Ajo hedh poshtë pretendimet e ngritura nga instanca të ndryshme politike dhe shtetërore shqiptare dhe sqaron se njësia që ajo drejton ka si qëllim, lehtësimin e bashkimin e punës e KE me SHBA në këtë proces të Reformës shqiptare në Drejtësi.
“Në vijim të deklaratës së Komisionerit Hahn dhe vëmendjes së Kryeministrit, më është kërkuar të jap sqarime shtesë duke plotësuar informacionin në letrën e mëposhtme. Grupi i ONM ka natyrë të pastër administrative. Detyra e tij nën udhëheqjen time mund të krahasohet me atë të njësisë së menaxhimit të projektit, qëllimi i së cilës është të lehtësojë dhe të bashkojë punën e Komisionit Europian dhe të qeverisë së SHBA”, – shkruan Calavera në letrën e vet.
Duke nënvizuar se procesi i vettingut do jetë nën mbikëqyrjen e ekspertëve ndërkombëtarë, ajo thekson se vendimmarrja përfundimtare do jetë në dorë të institucioneve shqiptare.
“Së dyti, më lejoni të theksoj se të gjitha rekomandimet në lidhje me zgjedhjen e kandidatëve për formimin e organeve të Vettingut dhe e ardhmja e procesit të Vettingut do të jetë nën mbikëqyrjen e vëzhguesve ndërkombëtarë ose do të emërohet nga ONM. Më lejoni të nënvizoj se ONM është një strukturë jo ekzekutive, detyra e së cilës është vetëm të monitorojë dhe të sigurojë rekomandimet përmes procesit të Vettingut. Të gjitha vendimet ekzekutive iu takojnë institucioneve ekzekutive të Shqipërisë”, shkruan më tej Calavera, por pa përmendur në asnjë rast rolin që do të ketë bordi dhe akuzat e ngritura se ai përbën një strukturë antikushtetuese.
Por duket se ministri i Drejtësisë nuk e ka lënë me kaq, pasi gjatë mbrëmjes së djeshme i ka kthyer përgjigje Calaverës duke vazhduar që të kundërshtojë mënyrën se si është organizuar ONM dhe roli që ka marrë ajo në këtë proces, duke përfshirë edhe Bordin.
Ai ka këmbëngulur se është ndryshuar termi i strukturës së ONM-së pa shpjegime dhe bashkë me të edhe funksioni i tij.
Ndërkohë që po gjatë ditës së djeshme drejtori politik i delegacionit të BE-së në vendin tonë, Sylvain Gambert, ka theksuar se aktorë të ndryshëm politikë dhe një pjesë e medias janë angazhuar në një aksion kundër vettingut.
Ai ka theksuar se pavarësisht këtyre përpjekjeve, vettingu mbetet kusht i rëndësishëm për procesin e integrimit.
“Vettingu është kushti kryesor për hapjen e negociatave dhe pavarësisht kush është ambasadorja e Brukselit në Tiranë, ky proces do të zbatohet. Kjo fushatë anti-vetting synon të njollosë të gjithë faktorët e përfshirë në Reformën në Drejtësi”, deklaroi Gambert.
Afatet
Ligjin “Për rivlerësimin e ndërmjetëm të gjyqtarëve dhe prokurorëve” ka përcaktuar se jo më vonë se 14 ditë nga paraqitja e dy listave nga Avokati i Popullit, një komision i ONM-së i përbërë nga të paktën 3 ekspertë, bazuar në vlerësimet e arsyetuara, lidhur me kualifikimin dhe përzgjedhjen e kandidatëve, i dërgon rekomandimet Avokatit të Popullit, i cili ia përcjell ato Kuvendit.
Nisur nga fakti se institucioni i Avokatit të Popullit ia ka dorëzuar ONM-së listat me kandidatët që i plotësojnë kriteret formale ligjore dhe atë me kandidatët që nuk i plotësojnë këto kritere në datën 17 shkurt, atëherë duhet që ONM t’i dorëzojë sërish Avokatit të Popullit vlerësimet e veta së bashku me sugjerimet brenda ditës së nesërme, kur edhe plotësohet afati dyjavor.
Një etapë kjo që përveç interesit që shfaq për vlerësimin që do të bëjë ONM për emrat që janë përfshirë në lista, nuk pritet të sjellë ndonjë surprizë tjetër.
Çështja bëhet problematike pas kësaj faze dhe kjo për shkak se ligji përfshin rolin që duhet të luajnë forcat politike parlamentare, përfshi edhe opozitën.
Kështu ligji përcakton se Kuvendi, brenda 3 ditëve nga marrja e listës së kandidatëve nga Avokati i Popullit, të cilët i plotësojnë kriteret formale, listës së kandidatëve, të cilët nuk i plotësojnë kriteret formale, dhe listës së rekomandimeve të Operacionit Ndërkombëtar të Monitorimit, miraton krijimin dhe përbërjen e një komisioni ad hoc me gjashtë anëtarë, të ndarë në mënyrë të barabartë midis shumicës dhe pakicës parlamentare.
Kryetari i Kuvendit, brenda ditës së dorëzimit të listave njofton datën dhe orën e mbledhjes së seancës plenare për krijimin dhe përbërjen e komisionit ad hoc të verifikimit të kandidatëve.
Në këtë njoftim, Kryetari i Kuvendit iu kërkon grupeve parlamentare të shumicës dhe pakicës parlamentare që të dërgojnë deri ditën e nesërme të njoftimit propozimet e tyre për përbërjen e këtij komisioni ad hoc.
Ndaj nisur nga detyrimi i ONM-së për t’i dorëzuar vlerësimet e veta dhe listat përkatëse brenda të enjtes së nesërme, atëherë afati brenda të cilit Kuvendi duhet të miratojë ngritjen e komisionit ad hoc është e hëna e ardhshme, në datën 6 mars.
Por kjo ka pak gjasa të ndodhë për vetë faktin se opozita ka vendosur të vazhdojë bojkotin e parlamentit, çka sjell në mënyrë automatike edhe pezullimin e procesit të ngritjes së Komisionit të Pavarur të Kualifikimit, Kolegjit të Pavarur të Apelimit dhe zgjedhjen e komisionerëve publikë, të cilët do të jenë dhe strukturat që do bëjnë kontrollin e të gjithë gjyqtarëve dhe prokurorëve shqiptarë.
Ndaj nisur pikërisht nga ky rol që ligji i përcakton opozitës në këtë proces, mazhoranca ka akuzuar atë se me anë të protestës dhe bojkotit të parlamentit po kërkon që të pengojë zbatimin e procesit të vettingut.
Ndërkohë që opozita ka bërë të qartë se është e gatshme që të bëhet pjesë e këtij procesi vetëm pasi të krijohet qeveria teknike pa Ramën kryeministër.
als_Latn bem_Latn als_Latn als_Latn als_Latn als_Latn als_Latn glg_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn